'स्थानीय निर्वाचनलाई अनेक चरणमा विभाजन गरेर देशलाई ठूलो दुर्घटनाबाट जोगायौं' भन्न खोज्ने सत्तापक्ष र 'अरुका इशारामा यस्तो मूर्खतापूर्ण निर्णय गरेर राष्ट्रविरोधी काम गरिरहेका छन्' भन्ने प्रतिपक्षबीचको जुहारी तत्काल नसिद्धिएला। कहीँ नभएको जात्रा लाजै लाग्ने गरी हामीकहाँ नै हुने गरेको छ, अहिले पनि भइरहेकै छ। तथापि यो अनौठो परिस्थितिबीच पनि, देशका केही ठाउँमा स्थानीय निर्वाचन सम्पन्न भइसकेको छ र बाँकी ठाउँमा पनि ढीलोछिटो सम्पन्न हुने नै छाँटकाँट देखिँदैछ। धेरै लामो समयपछि जनताले स्थानीय सरकार देख्न पाउने भएका छन्– पहिले/पहिलेको भन्दा फरकरूपमा, धेरै शक्तिशाली, साँच्चै 'आफ्नो' भन्न पाइने स्थानीय सरकार! जनताले लडेर ल्याएको संघीय गणतन्त्रको उपलब्धि हो यो।
